Fjármála - og efnahagsráðuneytið sendi í gær frá sér fréttatilkynningu þess efnis að ríkissjóður hefði með góðum árangri gefið út skuldabréf í evrum . Um var að ræða fyrstu opinberu útgáfu ríkissjóðs í Evrópu frá árinu 2006 . Útgáfan var upp á 750 milljónir evra , um 116 milljarða króna , og er til sex ára . Andvirðið á að notast til að forgreiða tvíhliða lán sem Norðurlöndin veittu Íslendingum í tengslum við efnahagsáætlun íslenskra stjórnvalda og Alþjóðagjaldeyrissjóðsins í lok árs 2008 . Vextir nýju lánanna eru um eitt prósent lægri en vextir gömlu lánanna og því minnkar vaxtakostnaður ríkisins um rúmlega 1,1 milljarð króna á ársgrundvelli við töku nýju lánanna . Vaxtagjöld ríkissjóðs eru þó enn mjög há , enda skuldir hans enn miklar í kjölfar efnahagshrunsins haustið 2008 . Í fjárlagafrumvarpi ársins 2014 voru vaxtagjöld ríkissjóðs á því ári sögð vera 75,5 milljarðar króna . Vel heppnuð útgáfa ríkissjóðs , og sú mikla umframeftirspurn sem var eftir henni , eru góðar fréttir fyrir íslensku bankanna . Þeir hafa undanfarin ár verið að feta sig inn á erlenda fjármögnunarmarkaði og þurft að greiða hátt verð fyrir þá fjármögnun sem þeir hafa sótt þangað , þ.e. þegar slíkt hefur tekist . Á sama tíma og bankar frá Írlandi , Ítalíu , Spáni og Grikklandi , evrulöndum sem höfðu lent í gríðarlegum efnahagslegum hremmingum , gátu gefið út skuldabréf sem lækkuðu fjármagnskostnað þeirra hefur útgáfa íslensku bankanna fyrst og síðast verið til að sýna fram á þeir gætu gefið út bréf úti í hinum stóra heimi . Í byrjun maí tilkynnti Arion banki til að mynda að hann ætlaði að fresta 300 til 500 milljón evra útgáfu í Evrópu , sem átti að vera til þriggja ára , vegna þess að kjörin sem bankanum bauðst voru allt of dýr . Þær hindranir sem helst hafa staðið í vegi fyrir að íslensku bankarnir geti fengið boðleg kjör eru að mestu leyti heimatilbúnar . Íslenska krónan , lánshæfismat íslenska ríkisins og skortur á trúverðugri áætlun um losun gjaldeyrishafta eru atriði sem skiptu þar miklu máli . Með vel heppnaðri útgáfu ríkissjóðs eru vonir bundnar við það innan íslenska fjármálageirans að kjör banka muni batna töluvert í kjölfarið . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .